Peaaegu kaotasime suvalisele džunglihõimule! ehk Olümpial osalev Lõuna-Sudaani korvpallimeeskond kui inspireeriv ime Kui NBA karjäärile joone alla tõmmanud Luol Deng (39) 2019. aastal oma vennalt Deng Dengilt kõne sai, ei oleks julgenud keegi arvata, et just see paneb alguse teekonnale, mille tulemusel kirjutatakse maailma noorimale riigile uus lugu. Positiivsem. Selline, mis ühendab, toob inimesi kokku ning aitab paraneda. Sõjast räsitud, noorim ja vaeseim Kuigi nii mõnegi Aafrika riigi kohta lugedes võib kohata fraasi see on üks vaesemaid riike maailmas, siis Lõuna-Sudaan on seda Rahvusvahelise Valuutafondi andmetel ka tõesti. 2011. aastal rahva 98% poolthäälte enamusega Sudaanist iseseisvunud riik on naftavarude poolest küll rikas, aga just see on toonud kaasa ressursside needuse, mis on aidanud kaasa uue kodusõja tekkele ning sotsiaalsete lõhede ja korruptsiooni võimendumisele. Kuigi selle aasta detsembris peaksid riigis toimuma esimesed vabad valimised, on nende demokraatlik kulgemine ebatõenäoline. Näiteks The Freedom House'i indeks, mis võtab muuhulgas arvesse inimeste ligipääsu poliitilistele õigustele, annab Lõuna-Sudaanile skooriks vaid 1/100st. Isegi Kim Jong-Uni impeerium ja Aafrika Põhja-Koreaks loetav Eritrea edestavad seda 13aastast riiki. Kahe punktiga, aga sellegipoolest. Lõuna-Sudaani on põgenenud ka sajad tuhanded Sudaani põgenikud, sest seal möllab endiselt kodusõda. (Peter Louis / AP / Scanpix) Lisaks taastub 11 miljoni elanikuga riik 2018. aastal lõppenud kodusõjast, mis tõi kaasa miljonite ümberasumise ja ligi 400 000 inimese surma. Kuus aastat hiljem on rahu väljavaated endiselt ebakindlad ning Lõuna-Sudaan on tõsises kriisis: humanitaarabi vajab ligi üheksa miljonit inimest. Üks mees ja tema hullumeelne nägemus Kui Luol Deng, kes lahkus perega tolleaegsest Sudaanist vaid 5aastase poisina, oli Lõuna-Sudaani Korvpalliliidu juhtimise pakkumise vastu võtnud, seisis ta mitme suure probleemi ees: mingisugune tiim nagu oli, puudusid aga infrastruktuur, hooned ja igasugune rahastus. Ta kasutas miljoneid omavahendeid (tema NBA lepingud ulatusid umbes 175 miljoni dollarini), sest nägi suuremat visiooni, mis võiks kujundada korvpallist kodumaa lootuse majaka: Usun, et Lõuna-Sudaan võiks valitseda korvpalli samamoodi nagu Keenia valitseb kergejõustikku ja Jamaika sprinti. Plaan oli lihtne. Aafrikas on korvpall jagatud tsoonidesse. Oled oma jaos parimate seas, saad võimaluse osaleda Aafrika meistrivõistlustel ehk AfroBasketil. Esined sealgi hästi, pääsed FIBA Aafrika MM-valiksarja. Oled seal viie parema seas, pääsed MMile. Oled MMil Aafrika parim meeskondon your way to Paris, baby. Luol Deng tegutseb olümpial tiimi abitreeneri ja mentorina. (Audrey Mckie / SIPA / Scanpix) Olümpiakogemus oli Dengil varasemast all: ta esindas Londoni olümpial Suurbritanniat, kus ka ise üles kasvas. Aasta varem Sudaanist iseseisvunud riigil lihtsalt ei olnud toona oma tiimi. Kui Lõuna-Sudaanil oleks olnud oma meeskond, oleksin mänginud nendega, sõnab endine sportlane. Veenmistöö unistuse nimel Kuigi kohaliku korvpalliliidu juhiks saades tegutses Deng mõnda aega ka treenerina, veenis ta lõpuks pardale astuma NBAs 492 mängu kirja saanud Royal Ivey't (42), kes tegutses tollal Houston Rocketsi abitreenerina ja oli Dengi vana sõber. Kuivõrd Ivey'il oli soov saada peatreenerina töötamise kogemusi, võttis ta töö vastu suuremate ootusteta, alustades 2021. aasta septembris. Esimene treeninglaager (ja ka hilisemad) peeti lähedalasuvas Rwandas, sest Lõuna-Sudaanis pole sisekorvpallirajatisi. Lõuna-Sudaani korvpallimeeskonna peatreener Royal Ivey. (Michael Conroy / AP / Scanpix) Üle maailma laiali olevate korvpallurite hulk, kel on Lõuna-Sudaani juured ja kes omavad sarnaselt Dengile topeltkodakondsust, on suur. Katsumus seisneb Dengi sõnul selles, kuidas panna need mängijad, selmet mängida tugevamates rahvusmeeskondades, pühenduma alustavale tiimile. Iga mängijaga on läinud erinevalt: mõni on kohe nõus, mõni vajab rohkem veenmist. Senini on teiste seas liitunud näiteks NBA veteran Wenyen Gabriel, Carlik Jones, Peter Jok ja Majok Deng. Deng ei ole kunagi võtnud keeldumisi kui reetmist: Tahan, et kõik, kes rahvusmeeskonna eest mängivad, tunnevad selle üle uhkust ja ma soovin, et see tuleks neilt endilt. Nii mõnegi mängija jaoks on korvpallist saanud võimalus olla oma juurtega ühenduses. Kuigi korvpallurid, kes on varem esindanud mõne muu riigi koondist, võivad kohata oma teel kodumaa koondise esindamiseks ka aeganõudvaid takistusi. Awaiting FIBAs final decision Monday, fingers crossed my appeal to get cleared for me to play with South Sudan. Would be a dream come true. #SSD #Olympics Thon Maker (@ThonMaker14) July 20, 2024 Künklik, kuid võidukas teekond olümpiale Kuivõrd Aafrikas on 54 riiki, kujunes mandri parima ja seega olümpiamängudele pääseva rahvuskoondise väljaselgitamine pikaks kadalipuks. Oma esimese rahvusvahelise mängu pidas Lõuna-Sudaani koondis, tuntud ka kui The Bright Stars, 2017. aastal Egiptusega. Neli aastat hiljem peetud AfroBasketilt jäädi peaaegu eemale, sest otsustaval eelturniiril haigestus osa mängijatest koroonasse. Veidi aega hiljem sai Deng aga rahvusvahelise korvpalliliidu ehk FIBA ametnikult kõne, millest selgus, et AfroBasketil osalema pidanud Alžeeria loobus, sest riigi koroonapiirangute tõttu ei lastud neid riigist välja. Seega sai Lõuna-Sudaan nende koha Aafrika meistrivõistlustel osaleva 16 parema seas endale. Kokkuvõttes saadi seitsmes koht, kui veerandfinaalis kaotati valitsevale Aafrika meistrile Tuneesiale. Lõuna-Sudaani (esiplaanil Wenyen Gabriel) vastasseis Hiina korvpallimeeskonnaga eelmise aasta septembris toimunud MMil. (Yong Teck Lim / AP / Scanpix) Kuigi 2017. aastast alates ei ole AfroBasket otseselt osa MMile või olümpiale pääsemise süsteemist, startisid FIBA MMi Aafrika valikturniiril samad 16 riiki. Lõuna-Sudaan lõpetas esimeses ringi võimsalt, võites kõik kuus matši kusjuures alistati ka Tuneesia (magus kättemaks). Teises ringis kaotati vaid üks keeruline mäng Senegalile. Kokkuvõttes alagrupp siiski võideti, mis tagas pääsu ühena viiest Aafrika tiimist eelmise aasta septembris toimunud MMile. Seal tehti igati tubli debüüt: 32 riigi seas saadi 17. koht. Kuigi alagrupiturniiril võeti vastu suur kaotus Serbiale, suutsid nad võita Hiinat ja peaaegu ka Puerto Ricot. Olümpiapileti nimel võideldi vahegrupis, kus alistati Filipiinid, näidati suurelt (101 : 78) koht kätte ka 11kordsele Aafrika meistrile Angolale. Paremuselt järgmine Aafrika tiim oli Egiptus, kes sai 20. koha. Ausalt öeldes ma ei uskunud, et nii kiiresti siia jõuame. See on täiesti uskumatu, sõnas Lõuna-Sudaani korvpalliime suurim kujundaja Deng peale tiimi olümpiaunistuse täitumist. Bust a move if youre headed to #Paris2024! #FIBAWC x #WinForSouthSudan pic.twitter.com/4vaLJLjRVd FIBA Basketball World Cup 2023 (@FIBAWC) September 2, 2023 Oma riigi au ja uhkus Kuivõrd Lõuna-Sudaanis elavad ühed pikimad inimesed maailmas, on neil eeldused korvpalli mängida justkui geenidega kaasa antud. Näiteks on NBA ajaloo pikim mängija lõunasudaanlane Manute Bol, kes oli 231 cm pikkune. NBAs teeb praegu ilma ka tema 10 cm lühem 24aastane poeg Bol Bol, kellest võiks tulevikus saada Lõuna-Sudaani jokker. Kuigi ta kuulus juunis koondise 50 eelvalitud mängija hulka, teatati 19. juulil, et Pariisis ta siiski isiklikel põhjustel kaasa ei löö. Riigi talentide kohta sõnab Deng: Meil on olemas toode, kuid puuduvad võimalused suurepäraste mängijate loomiseks. Kui tahame neid sellisel arvul nagu vaja ja treenereid, kellel on teadmised, peame investeerima. Lõuna-Sudaani olümpiameeskonna 12 mängijast on kuus sündinud Sudaanis (enne lõuna eraldumist), ehkki kõik neist lahkusid lõpuks põgenikena teistesse Aafrika riikidesse, USAsse ja Austraaliasse. Kaks teist mängijat on sündinud teistes Aafrika riikides Sudaani põgenike peres, üks Keenia põgenikelaagris, veel kaks USAs ja üks Kanadas Sudaani immigrantidest vanematele. Kokku on 12 mängijast neli osalenud ka NBAs. View this post on Instagram A post shared by books (@yungbooks) Kas Lõuna-Sudaani muinasjutt saab Pariisis hollywoodiliku lõpu? Enne korvpallimeeskonna Pariisi pääsemist oli 2016. aastal Rio olümpial debüteerinud Lõuna-Sudaani esindanud kõikidel aladel kokku vaid viis atleeti. Eelmised kolm olümpiat on parima Aafrika tiimina meeste korvpalliturniiri 12 parema sekka pääsenud Nigeeria: Londonis saadi kümnes, Rios 11. ja Tokyos taas kümnes koht. Pariisi olümpiat alustas Lõuna-Sudaan võidukalt: 28. juulil alistati Puerto Ricoga tulemusega 90 : 79. See oli ajalooline, sest ükski Aafrika riik pole olümpiamängude korvpalli avaringides võitnud ühtegi mängu alates aastast 1996. Lõuna-Sudaan murdis selle needuse oma esimesel olümpial. Peatreener Ivey sõnas peale avamängu võitu olümpiamängude kodulehel avaldatud intervjuus: Need poisid tahtsid mängida ja kuulda oma hümni. Korraldajad ajasid selle küll sassi, aga lõpuks parandasid end. Me kõik teeme vigu. Need poisid on vennad. See on koosolemine. See on ühiskondlik. See on tõeline meeskond, tõeline perekond. Noortalent Khaman Maluach üritab tõrjuda USA staari LeBron Jamesi rünnakut kontrollmängu ajal. (Kin Cheung / AP / Scanpix) Järgmine vastasseis ootab neid ees täna kell 22, kui vastamisi minnakse mitmekordse olümpiavõitja USAga. Juulis toimunud kontrollmängus oleksid ameeriklased neile peaaegu kaotanud, sest mäng lõppes seisuga 101 : 100. Kuigi see soojendusmatš ei tähendanud suures pildis midagi, vaid aitas testida mängijate valmisolekut, tõstis see kindlasti Lõuna-Sudaani meeskonna nähtavust ja pakkus USA tiimile (ja maailmale) korraliku vapustuse. Ameerika korvpallistaar Stephen Curry andis veebiväljaandele ESPN kolmapäevase mängu eel kommentaari: Meil on põhjendatud hirm. Soojendusmatš näitas meile, kus peame paremaks muutuma. Neil on võimsad rünnakud, tulistavad palju kolmeseid ja neil on selline atleetlikkus. Peab olema tähelepanelik, kuidas neid valvata. See on Serbiast täiesti erinev. USA alustas alagrupiturniiri samuti võidukalt, alistades valitseva maailmameistri Serbia 26 punktiga. Lõuna-Sudaan läheb Tokyo olümpia puumedalistiga vastamisi 3. augustil. Eelmise aasta MM-turniiril said serblased neist jagu tulemusega 115 : 83. Lõuna-Sudaani inimeste jaoks on korvpall enamat kui lihtsalt mäng. (Audrey Mckie / SIPA / Scanpix) Peatreener Ivey sõnas olümpiamängude kodulehel avaldatud intervjuus: Aafrika armastab ja toetab meid. Luol on seda asja neli aastat oma taskust rahastanud. Mõelge lihtsalt sellele: jõusaalide, hotellide, lennupiletite eest maksmine. See on kõik tema. Kiitus talle. Kuigi Deng on Lõuna-Sudaani korvpalliprogrammi edenemisest vaimustuses, ei ole ta täiesti rahul: Meil on veel pikk tee minna. Lõuna-Sudaanis pole sisekorvpalliväljakuid. Mitte ühtegi. Ühe ehitus on hetkel pooleli, kuid eesmärk on lõpuks ehitada veel üheksa. Lisaks on palju tööd vaja teha inimeste harimises. Peale USA-ga toimunud soojendusmatši võtsid tele-eetris sõna mõned endised NBA mängijad. Paul Pierce'i kõrval rääkis Gilbert Arenas, kes ei olnud oma sarkastiliste kommentaaridega kitsi: Kaotasime peaaegu mingitele aafriklastele, mingisugusele suvalisele džunglihõimule. Nii Arenas kui ka Pierce vabandasid hiljem oma öeldu eest. Deng tänas oma endiseid kolleege võimaluse eest neid ja kogu maailma harida. View this post on Instagram A post shared by Luol Deng (@luoldeng9) Luol Deng märkis, et korvpall on Lõuna-Sudaani elanikele väga tähtsal kohal: Parimaks Aafrika korvpallitiimiks olemisega kaasneb palju uhkust. Ja see on alles algus.
„Peaaegu kaotasime suvalisele džunglihõimule!“ ehk Olümpial osalev Lõuna-Sudaani korvpallimeeskond kui inspireeriv ime